Ksenija Popović

**Ksenija Popović** (Podgorica, 18.02.1977. -) je crnogorska književnica, prva žena u istoriji Crne Gore koja je objavila roman. Autorka je romana Dječak iz vode i Uspavanka za Vuka Ničijeg, kratkih priča, dramskih tekstova, filmskih scenarija, blogova i kolumni. Bavi se koučingom za visoke performanse. Govori engleski, italijanski, španski i francuski jezik.

## Biografija

### Djetinjstvo i školovanje
Rođena je u Podgorici; 1988. godine je odselila u Italiju, a 1992. u SAD. Osnovnu školu je završila u Milanu, a srednju u Ridžfildu u Nju Džersiju. Sa milanskog Katoličkog univerziteta Svetog srca odnijela je dvije diplome sa prosječnom ocjenom 10/10 i počastima *cum laude*: profesora engleskog jezika i književnosti i španskog jezika i književnosti.

### Karijera

#### Prevodilaštvo
Karijeru je otpočela tokom studija, sarađujući sa nekoliko izdavačkih kuća kao prevodilac i lektor. Bila je dio uređivačkog tima izdavačke kuće "Nova knjiga" koji je objavio monografiju "Crna Gora - Zemlja legendi" 2007. godine.

Prevodilaštvom se bavila i nakon studija, sarađujući sa državnim institucijama Crne Gore.

Sa italijanskog je prevela čuveno djelo "Dunav", autora Klaudija Magrisa, za izdavačko preduzeće Nova knjiga iz Podgorice.

#### Mediji
Od 1998. je sarađivala sa dnevnim listom Pobjeda kao mlada kolumnistkinja. 2002. i 2003. godine je radila na IN televiziji kao novinarka. Od 2012. do 2016. je bila urednica kulturno-zabavne redakcije Atlas televizije, gdje je i uređivala i vodila panel-emisiju "100%", serijal ekskluzivnih intervjua iz kulture "Znakovi pored puta" i informativnu emisiju "Klub A".

Od 2020. godine sporadično sarađuje sa crnogorskim Portalom Analitika.

#### Kultura
Od 2012. do 2106. godine bila je umjetnička direktorka Podgoričkog međunarodnog sajma knjiga. Od 2016. do 2020. godine je bila direktorka festivala Barski ljetopis.

## Literarna karijera

### Romani
Roman "Dječak iz vode" napisala je sa osamnaest godina, ali ga je objavila tek 2004. godine u ko-ediciji beogradske "Narodne knjige" i podgoričkih "Vijesti". Drugo izdanje objavila je iste godine u izdavačkoj kući "Nova knjiga" iz Podgorice i Lagune iz Beograda. "Dječak iz vode" je osvojio nagradu "Isidorinim stazama" za najbolji ženski roman, a 2004. godine bio je najprodavaniji roman u Crnoj Gori. Crnogorska rediteljka Marija Perović snimila je film "Gledaj me", inspirisan motivima iz tog romana.

2012. godine objavila je roman "Uspavanka za Vuka Ničijeg", koji je za nepune dvije godine postigao četiri izdanja. Po motivima iz tog romana realizovana je istoimena predstava u koprodukciji Budva grad teatra i Narodnog pozorišta u Beogradu, u kojoj glavnu ulogu tumače Viktor Savić i Sloboda Mićalović. Budvanska premijera predstave održana je u julu 2013. godine, a beogradska u novembru 2013. godine na sceni Raša Plaović, gdje se igrala sve do 2020.

Nakon duge pauze, 2022. je najavila da piše novi roman i da očekuje njegovo objavljivanje do kraja godine.

### Ostala djela
Autorka je nekoliko dramskih tekstova, filmskih scenarija i kratkih priča. Pisala je kolumne za dnevni list Pobjeda i Portal Analitika.

2007. godine objavila je i "Gramatiku italijanskog jezika", a 2009. godine osnovala je blog, čiji je glavni autor sa više stotina tekstova.

Njen dramski tekst "Karta za Ameriku (u jednom pravcu)" dobitnik je nagrade ASSITEJ Crna Gora za najbolji dramski komad za djecu i omladinu.

## Koučing
Zainteresovana za temu ljudskog potencijala, pohađala je kurseve američkog kouča . Edukovala se u oblasti  (NLP) i postala sertifikovani "NLP coach". Kasnije se edukovala na Robbins-Madanes coaching akademiji, gdje su njeni učitelji bili Toni Robins, psihoterapeutkinja Kloi Madanes i master koučevi Mark Pejša i Magali Pejša.

Bavi se temama efikanosti, samopouzdanja i motivacije, a najviše sarađuje sa sportistima na mentalnom razvoju visokih performansi.

## Književna djela

### Romani
* "Godina u kojoj je Džoni bio spreman da ode" (2022)
* "Uspavanka za Vuka Ničijeg" (2012)
* "Dječak iz vode" (2004)
* "Očevi ispred sinova" (2025)

### Drame
* "Karta za Ameriku (u jednom pravcu)" (2019)
* "Ognjen voljeni" (2019)
* "PRESStitucija" (2014) - ko-autorstvo sa Stelom Mišković

### Film
* "Vuk", scenario za dugometražni igrani film
* "Ruske kape", srednjemetražni igrani film (2014)

### Stručna literatura
* "Gramatika italijanskog jezika" (2006)